Repta (partizánsky oddiel)

Partizánsky oddiel Jána Reptu bol partizánsky oddiel, ktorý bol formálne súčasťou 2. československej partizánskej brigády M. R. Štefánika. Základ tvorila 14členná skupina pod velením Jána Reptu, 26. augusta 1944 povereného štábom brigády rozvinúť partizánske hnutie v Malých Karpatoch. Pôsobil najmä v okolí Brezovej pod Bradlom, kde vykonával diverzné akcie, napádal nepriateľské oddiely a odrážal útoky protipartizánskych jednotiek. 6. apríla 1945 oddiel oslobodil Brezovú pod Bradlom, rozpustený bol 21. apríla 1945.

História oddielu
Predohra
Brezovský rodák Ján Repta pomáhal sovietskym utečencom v brezovských horách od roku 1942. Následne odišiel na východ/né Slovensko a v tamojších lesoch 12. februára 1944 založil partizánsky oddiel. V apríli sa ale presunul na Turiec, kde sa pridal k Viliamovi Žingorovi. Partizánske aktivity v Turci v auguste 1944 zohrali významnú, no kontroverznú úlohu v reťazi udalostí, ktoré viedli k obsadzovaniu Slovenska Nemcami a k vypuknutiu Slovenského národného povstania. Partizáni organizovaní skupinou vyslanou Ukrajinským štábom partizánskeho hnutia (UŠPH) v Kyjeve pod velením npor. Piotra Alexejeviča Velička sa v priebehu niekoľkých augustových týždňov stali významným vojenským a mocenským faktorom v Turci a ich aktivity narušovali ako autoritu slovenskej vlády, tak plány Slovenskej národnej rady aj Vojenského ústredia. Vyhlásenie Československej republiky 21. augusta 1944 v Sklabini, protinemecká mobilizácia martinskej posádky, zatarasenie železničných tunelov, terorizovanie a vraždy príslušníkov nemeckej menšiny, postrieľanie nemeckej „misie podplukovníka Otta“ v Martine prispeli k urýchleniu nemeckých plánov na obsadenie Slovenska a vynútili si vypuknutie Slovenského národného povstania v nevýhodnom „obrannom“ variante. 26. augusta 1944 poverilo velenie Žingorovej 2. československej partizánskej brigády M. R. Štefánika Jána Reptu úlohou rozvinúť partizánske hnutie v Malých Karpatoch. Reptova skupina sa pod Javorinu presúvala v uniformách na vojenskom nákladnom aute. V Piešťanoch si vynútil prechod cez Váh strážený Nemcami. 30. augusta oddiel dorazil do Brezovej.

Oddiel Jána Reptu
Partizáni vytvorili vyzbrojovacie stredisko v tábore evanjelickej mládeže v Matejkovej. K oddielu sa pripojili antifašisti najmä z okolia Brezovej pod Bradlom, kde prevažne pôsobil, sovietski utečenci z nemeckých zajateckých táborov a slovenskí vojaci z rozpadnutých posádok na západnom Slovensku. Veliteľom oddielu bol Ján Repta, zástupcom veliteľa V. Kovár, potom P. Pašmik, náčelníkom štábu J. Mihočko, od 10. januára 1945 J. Danko. Oddiel bol v kontakte s ostatnými oddielmi v regióne, podľa niektorých správ sa podieľal na začlenení oddielu sovietskych utečencov pod velením Medvedeva do oddielu Hurban.

Prvé bojové stretnutie sa uskutočnilo už 8. septembra. Do Brezovej pod Bradlom prichádzala na 4 nákladných autách sprevádzaných 3 motocyklami so sajdkou nemecká jednotka v počte asi 150200 mužov. Pátrala po partizánskych výsadkoch, no výsledok bol negatívny. Pri Košariskách boli Nemci napadnutí oddielom Repta. Prestrelka sa skončila zatlačením partizánov do lesa, padol Ján Bystrický z Lanžhotu na Morave. Uskutočňoval diverzie na komunikáciách (10. a 24. septembra 1944 na železničnej trati medzi Veľkými Kostoľanmi a Piešťanmi a medzi Kútami a Holíčom, 4. októbra pri Brunovciach. 27. septembra prepadol nemeckú pozorovaciu protilietadlovú hliadku pri Trstíne.

Boj partizánskeho oddielu Repta s POHG pri Košariskách
Do činnosti podjavorinských a podbradlianskych partizánskych oddielov začal koncom septembra výrazne zasahovať novomestský pohotovostný oddiel HG pod velením Jozefa Gašparíka. 29. septembra sa POHG Nové Mesto nad Váhom na čele so zbroj. Raffesbergom vracal v počte 60 mužov z prieskumnej akcie v oblasti Brezovej pod Bradlom, kde pátrali po novomestských Židoch, ako aj po členovi novomestského národného výboru Jánovi Tomáškovi a evanjelickom biskupovi Samuelovi Osuskom. Ešte pred príchodom do Brezovej oddiel sledovali 2 Reptovi partizáni na motocykli, gardisti na nich spustili paľbu. Partizáni zanechali motocykel na ceste a ušli do lesa. Gardisti naložili motocykel na nákladné auto. Počas návratu sa gardisti pri Košariskách dostali pod paľbu Reptovho oddielu. Padlo 11 gardistov vrátane zbrojníka Raffesberga, 25 gardistov bolo zajatých, zničené boli 3 nákladné a 1 osobné auto a partizáni si vzali motocykel späť. 

V reakcii nato nechal Gašparík po porade POHG v Novom Meste nad Váhom zaistiť 100 evanjelikov a 25 Čechov, ich zoznam poslali aj do Bratislavy. Gašparík si nechal predvolať evanjelického kňaza Jána Martiša a vyhrážal sa, že za každého zajatého gardistu nechá popraviť 20 rukojemníkov. Gardisti Martiša vzali na vyjednávanie s Reptom, Gašparík čakal na výsledok vo Vrbovom. Jednanie s Reptom viedol vodič autobusu Rudolf Turan a gardista Pavol Repa. Výsledkom bola dohoda o prepustení gardistov (ich uniformy si Reptovci ponechali a používali ich pri prieskume). Pohreb padlých gardistov sa konal 1. októbra. Na vdovy a siroty bolo vyzbieraných 200 000 Ks v hotovosti a 10 000 Ks v naturáliách. Vdova po Raffesbergovi mala byť odškodnená podielom v arizovanom obchode. 18. novembra si v Novom Meste nad Váhom 12 ranených gardistov prevzalo z rúk SSObersturmbannführera Viktora Nagelera za prítomnosti Otomara Kubalu vyznamenania.

Príchod Dibrovovej skupiny
Začiatkom októbra sa pod Javorinu presunula sovietska organizátorská skupina I. D. Dibrovu vysadená Ukrajinským štábom partizánskeho hnutia 14.16. septembra v Žabokrekoch. Jej úlohou bolo rozvinúť partizánsky boj na západnom brehu Váhu. Na bošáckych kopaniciach sa stretli s miestnym oddielom Rázus pod velením Juraja Adamoviča a verbovali dobrovoľníkov. 5. októbra sa desant presunul na kopanicu Hlavina k Starej Turej, kde sa nasledujúci deň stretol s partizánskym oddielom Hurban, príslušníkmi ďalších oddielov. Na porade padlo rozhodnutie, Dibrovova organizátorská skupina sústredí všetky oddiely do partizánskej brigády nesúcej meno vodcu ZSSR. J. V. Stalina, ktoré 9. októbra potvrdil aj UŠPH. Prítomný bol aj Ján Repta, hoci jeho partizánsky oddiel formálne spadal do 2. partizánskej brigády M. R. Štefánika.

Ďalšie akcie
Oddiel pokračoval železničných sabotážach (17. októbra pri Jablonici, 7. decembra pri Veľkých Levároch, 18. decembra pri Trenčianskych Bohuslaviciach. 29. marca 1945 vypálil nemecké skladište pri Dolných Orešanoch. Pri Brezovej pod Bradlom 6. januára 1945 bojoval s oddielom vlasovcov, 17. februára bojoval pri Lubine, 5. marca pri osade Hlavina. 

Oslobodenie Brezovej pod Bradlom
Reptov oddiel po priblížení frontu napádal ustupujúce nepriateľské jednotky. Brezovú pod Bradlom mal oslobodiť sovietsky pluk pod velením pplk. Čebodarova v dňoch 6.7. apríla. Deň pred akciou sa so sovietskymi jednotkami spojil v priestore Dolného Lopašova partizánsky oddiel Hurban a poskytol informácie o rozložení nemeckých jednotiek. 6. apríla 1945 kontaktoval veliteľa pluku aj Ján Repta a dohodol s ním koordináciu aktivít, najmä upustenie od delostreleckej prípravy, ktorá by viedla k civilným stratám. Sovieti prenechali aktivitu partizánom a zapožičali im dva kanóny. Oddiely Repta a Hurban vstúpili do Brezovej pod Bradlom 7. apríla. V prestrelke s nemeckou hliadkou bol ranený samotný Ján Repta. Reptov oddiel ešte do 21. apríla 1945 pomáhal v prieskumnej činnosti a v čistení lesov od zvyškov porazených nepriateľských jednotiek.

 Poznámky 

Referencie

 Iné projekty 

Kategória:Brezová pod Bradlom
Repta
Kategória:Partizánske organizácie